16 ఏళ్లలో 793 సినిమాలపై నిషేధం
వీటిలో 53 తెలుగు చిత్రాలూ ఉన్నాయి
దిల్లీ: పదహారేళ్లలో సెంట్రల్‌ బోర్డ్‌ ఆఫ్‌ ఫిలిం సర్టిఫికేషన్‌ (సీబీఎఫ్‌సీ) దాదాపు 793 సినిమాలను నిషేధించిందట. ఉత్తర్‌ప్రదేశ్‌కు చెందిన నూతన్‌ అనే సామాజికవేత్త సమాచార హక్కు చట్టం కింద ఈ సమాచారాన్ని సేకరించారు. 2000 జనవరి 1 నుంచి 2016 మార్చి 31 వరకు 793 సినిమాల ప్రదర్శనకు అనుమతి ఇవ్వబోమని సెన్సార్‌ బోర్డు తేల్చిచెప్పిందట. వీటిలో 586 భారతీయ చిత్రాలు, 207 విదేశీ సినిమాలు ఉన్నాయి. సెన్సార్‌ బోర్డు అనుమతి ఇవ్వని చిత్రాల్లో బాలీవుడ్‌ సినిమాల సంఖ్యే ఎక్కువగా ఉంది.
దాదాపు 231 హిందీ సినిమాలకు సెన్సార్‌ బోర్డు సర్టిఫికేట్‌ ఇవ్వలేదు. నిషేధించిన సినిమాల జాబితాలో 96 తమిళ, 53 తెలుగు, 39 కన్నడ, 23 మలయాళం, 17 పంజాబీ, 12 బెంగాలీ, మరాఠీ చిత్రాలు ఉన్నాయి. వీటిలో శృంగారభరితమైనవి, హింసను ప్రేరేపించే సినిమాలే ఎక్కువగా ఉన్నాయని, అందుకే సెన్సార్‌ బోర్డు సర్టిఫికేట్‌ ఇవ్వడానికి నిరాకరించిందని నూతన్‌ తెలిపారు. ఈ జాబితాలో ప్రముఖ బాలీవుడ్‌ నటుడు సన్నీ డియోల్‌ నటించిన ‘మొహల్లా అస్సీ’ అనే చిత్రం కూడా ఉంది. సెన్సార్‌ బోర్డు షరతులకు ఒప్పుకుని చిత్రబృందం సినిమాలో మార్పులు చేయడంతో 2018లో ఈ చిత్రం ప్రేక్షకుల ముందుకు వచ్చింది.
Tags :